水。自張掖۹丹西,至酒泉合黎,餘波入于流沙。从水弱聲。桑欽所說。而灼切
清代段玉裁『說文解字注』
溺水。自張掖刪丹西至酒泉合黎。餘波入于流沙。禹貢曰。弱水旣西。又曰。道弱水至于合黎。餘波入于流沙。張掖郡刪丹,二志同。前志刪丹下曰。桑欽以爲道弱水自此,西至酒泉合黎。又張掖郡居延下曰。居延澤在東北。古文以爲流沙。水經曰。合離山在酒泉會水縣東北。流沙地在張掖居延縣東北。今甘肅舊山丹衛卽刪丹廢縣。舊甘州衛西北千二百里有故居延城。故居延城東北有居延海。衛西北四十里有合黎山。衛西有弱水。胡氏渭禹貢錐指曰。溺水正流入居延海。其餘波則入流沙。流沙非居延也。从水。弱聲。而灼切。二部。按今人用爲㲻㳚字。溺行而㲻廢矣。又用爲人小便之?字。而水名則皆作弱。桑欽所說。漢書儒林傳。孔氏古文尙書,安國授都尉朝。朝授膠東庸生。庸生授淸河胡常少子。常授虢徐敖。敖授王璜及平陵塗惲子眞。子眞授河南桑欽君長。地理志偁桑欽說五。水部引桑欽說三。桑經典釋文作乗。